Anniken Huitfeldt

Anniken Scharning Huitfeldt (født 29. november 1969 i Bærum) er en norsk politiker (Ap) og Norges utenriksminister siden 14. oktober 2021.
I Jens Stoltenbergs andre regjering var hun barne- og likestillingsminister 2008–2009, kulturminister 2009–2012 og arbeidsminister 2012–2013. Huitfeldt har sittet på Stortinget for Akershus siden 2005. Hun er utdannet historiker, og har vært forsker ved Fafo.
I stortingsvalget 2017 var hun Arbeiderpartiets førstekandidat i Akershus.


== Bakgrunn ==
Huitfeldt er datter av lagdommer Iver Huitfeldt (1943–) og lektor Sidsel Scharning (1940–1990). Hun ble født i Bærum, men vokste opp på Jessheim i Akershus. Hun tilhører den dansk-norske tidligere adelsslekten Huitfeldt ([vittfelt]), og er niese av politikeren Fritz Huitfeldt (H). Hun er også etterkommer av Norges rikskansler Jens Bjelke. Hun er søster av Astrid Huitfeldt og Anders Huitfeldt. Huitfeldt er utdannet cand.philol. med hovedfag i historie fra Universitetet i Oslo 1996. 
Anniken Huitfeldt har også grunnfag i statsvitenskap fra Universitetet i Oslo 1992, samt grunnfag i geografi fra London School of Economics 1993. Hun var forsker ved Fafo 2000–2005, og styremedlem i Redd Barna 2001–2005. Hun har vært medlem av to utvalg som har avgitt norsk offentlig utredning (NOU), henholdsvis Boligutvalget 2000–2002 og Kvalitetsutvalget for grunnopplæring 2001–2003. Huitfeldt er gift og har tre barn.


== Politisk karriere ==
Huitfeldt var leder i Ullensaker AUF 1985–1988. Styremedlem i Akershus AUF 1986–1990, fylkessekretær 1988–1989. Sentralstyremedlem i Norges Gymnasiastsamband 1987–1988. Sentralstyremedlem i AUF 1990–1994, nestleder 1994–1996, og leder 1996–2000. President i Foreningen Nordens Sosialistiske Ungdom i 2000, visepresident i International Union of Socialist Youth 2000–2001. Huitfeldt var 2. vararepresentant til Stortinget for Arbeiderpartiet i Akershus 1993–97, samt 4. vararepresentant 2001–05.
Hun har vært sentralstyremedlem i Arbeiderpartiet siden 2002 og ble valgt inn på Stortinget på eget mandat fra Akershus i 2005. Hun ble da 1. nestleder i Stortingets kirke-, utdannings- og forskningskomité og medlem av Arbeiderpartiets gruppestyre. Fra 2007 til 2019 var hun leder i Arbeiderpartiets kvinnenettverk. 29. februar 2008 ble Huitfeldt utnevnt til statsråd i Barne- og likestillingsdepartementet. Ved stortingsvalget 2009 ble Huitfeldt gjenvalgt til Stortinget, og hun ble da utnevnt til ny statsråd i Kulturdepartementet. Fra 21. september 2012 overtok hun som leder av Arbeidsdepartementet, et verv hun hadde frem til regjeringsskiftet ett år seinere.


== Stortingskomiteer ==
2013–2021: leder av Utenriks- og forsvarskomiteen
2005–2008 1. nestleder av Kirke-, utdannings- og forskningskomiteen


== Regjering ==
Huitfeldt satt 5 år i den andre regjeringen til Jens Stoltenberg, og sitter nå i Jonas Gahr Støres regjering som utenriksminister. 

2008–2009: Barne- og likestillingsminister (Stoltenberg II)
2009–2012: Kulturminister (Stoltenberg II)
2012–2013: Arbeids- og sosialminister (Stoltenberg II)
2021–nå: Utenriksminister (Støre)


== Bibliografi ==
1996 – Likhet eller likeverd
1997 – Fagbevegelsen foran et nytt århundre
2000 – Sosialdemokratiet 2000
2001 – Child slavery and child trafficking in West Africa
2001 – Roma minorities in the Czech and Slovak Republics
2003 – Næringslivets samfunnsansvar
2004 – Det globale ekteskapsmarkedet
2005 – Women in Iraq – Analytical Report
2009 – Skapsprengere
2009 – Fortellingen om Gro Harlem Brundtland


== Referanser ==


== Eksterne lenker ==
(en) Anniken Huitfeldt – kategori av bilder, video eller lyd på Commons 
(en) Anniken Huitfeldt på Internet Movie Database 
Anniken Huitfeldt på Twitter 
(en) Anniken Huitfeldt på Twitter 
Anniken Huitfeldt på Facebook 
Anniken Huitfeldt på Instagram 
(no) Anniken Huitfeldt hos Stortinget 
(no) Anniken Huitfeldt hos Norsk senter for forskningsdata 
(no) Publikasjoner av Anniken Huitfeldt i BIBSYS Wikiquote: Anniken Huitfeldt – sitater